На основу члана 5. став 1, а у вези са чланом 4. став 1. тачка 5) и став 2. Закона о техничким захтевима за производе и оцењивању усаглашености („Службени гласник РС”, број 49/21),

Министар пољопривреде шумарства и водопривреде доноси

ПРАВИЛНИК

О ТЕХНИЧКИМ И ДРУГИМ ЗАХТЕВИМА ЗА СТАВЉАЊЕ ДРВЕТА И ДРВНИХ ПРОИЗВОДА НА ТРЖИШТЕ РЕПУБЛИКЕ СРБИЈЕ

*(Објављено у „Службеном гласнику РС”, број 51/25*

*од 17. јуна 2025. године)*

Члан 1.

Овим правилником прописују се технички захтеви за стављање дрвета и дрвних производа на тржиште Републике Србије, као и други захтеви за испоручиоце који су од значаја за праћење порекла дрвета и дрвних производа.

Изузетак од примене

Члан 2.

Одредбе овог правилника не примењују се на физичко лице које користи дрво и дрвне производе за сопствене потребе.

Одредбе овог правилника не примењују се на производе направљене од дрвета или других дрвних производа који су већ стављени на тржиште Републике Србије.

Дефиниције

Члан 3.

Поједини изрази употребљени у овом правилнику имају следеће значење:

1) *дрво и дрвни производи* јесу дрво и дрвни производи наведени у Прилогу 1 - Листа дрвета и дрвних производа, који је одштампан уз овај правилник и чини његов саставни део (у даљем тексту: Прилог 1), осим дрвних производа или делова тих производа добијених од дрвета или дрвних производа чији је животни циклус завршен и који би иначе били третирани као отпад у складу са прописима којима се уређује отпад;

2) *испорука на тржишту* је свако чињење доступним производа на тржишту Републике Србије ради дистрибуције, потрошње или употребе у оквиру привредне делатности, са или без накнаде;

3) *стављање на тржиште* јесте прва испорука дрвета и дрвних производа на тржиште Републике Србије;

4) *испоручилац* јесте произвођач, заступник, увозник или дистрибутер;

5) *дистрибутер* јесте правно лице, односно предузетник регистрован у Републици Србији, које је укључено у ланац испоруке, а није произвођач или увозник;

6) *држава сече дрвета* јесте држава или територија порекла посеченог дрвета или држава у којој је посечено дрво уграђено у дрвни производ;

7) *законито посечено дрво* јесте дрво посечено у складу са прописима у држави сече дрвета;

8) *незаконито посечено дрво* јесте дрво које није посечено у складу са прописима у држави сече дрвета;

9) *прописи у држави сече дрвета* јесу прописи у држави сече дрвета којима се уређује:

(1) право на сечу на дефинисаном простору,

(2) финансијске обавезе за право на сечу и дрво, укључујући и порезе, накнаде и таксе у вези са сечом,

(3) област шумарства, заштите животне средине и друге области у вези са сечом дрвета,

(4) право трећих лица у вези с правом власништва, коришћења, располагања и закупа земљишта, на које утиче сеча дрвета,

(5) трговина и царина;

10) FLEGT (*Forest Law Enforcement, Governance nad Trade)* јескуп мера Европског савета којим се уређују питања спровођења закона, управљања и трговине у области шумарства на основу којих се издаје FLEGT дозвола;

11) CITES конвенција *(Convention on International Trade in Endangered Species of Wild Fauna and Flora*) је међународна конвенција потврђена Законом о потврђивању Конвенције о међународном промету угрожених врста дивље флоре и фауне („Службени лист СРЈ - Међународни уговориˮ, број 11/01) у складу са којом се издаје CITES дозвола;

12) *систем дужне пажње* јесте систем мера и поступака процене ризика које предузима испоручилац, осим дистрибутера, ради смањења ризика од стављања на тржиште незаконито посеченог дрвета и производа од таквог дрвета;

13) *дозвола за сечу* јесте било која мера којом се додељује право на сечу шуме на одређеној територији.

Дрво и дрвни производи

Члан 4.

Дрво и дрвни производи који се стављају на тржиште у складу са овим правилником разврстани су у складу са прописом којим се утврђује номенклатура Царинске тарифе.

Листа дрвета и дрвних производа за које се обезбеђује следљивост порекла приликом стављања на тржиште дата је у Прилогу 1 овог правилника.

Дрво и дрвни производи

 обухваћени FLEGT и CITES дозволама

Члан 5.

Дрво и дрвни производи за које је држава сече дрвета издала FLEGT, односно CITES дозволу, законито су посечени у смислу овог правилника.

Систем дужне пажње

Члан 6.

Ради спречавања незаконите сече и незаконитог стављања на тржиште дрвета и производа од незаконито посеченог дрвета испоручилац примењује систем дужне пажње.

Применом система дужне пажње обезбеђује се следљивост порекла дрвета и дрвних производа који се стављају на тржиште.

Систем дужне пажње успоставља и примењује испоручилац који први пут ставља на тржиште дрво и дрвне производе.

Испоручилац одржава и редовно процењује систем дужне пажње.

Члан 7.

Систем дужне пажње обухвата:

1) прикупљање података о дрвету и дрвним производима које испоручилац ставља на тржиште;

2) процену ризика стављања на тржиште незаконито посеченог дрвета и дрвних производа добијених од таквог дрвета;

3) ублажавање идентификованог ризика.

Подаци о дрвету и дрвним производима

Члан 8.

 За дрво и дрвне производе који се стављају на тржиште испоручилац води податке о:

1) трговачком називу, врсти производа, уобичајеном народном, односно научном називу врсте дрвета;

2) држави сече дрвета, као и појединим деловима територије државе, уколико су унутар државе утврђени делови територије са различитим степеном ризика;

3) количини (израженој у запремини, маси или броју јединица);

4) називу и адреси испоручиоца од кога је набављено дрво и дрвни производи, ако дрво и дрвни производи потичу из друге државе сече дрвета;

5) називу и адреси дистрибутера којем су испоручени дрво и дрвни производи;

6) документима, односно другим подацима којима се доказује да су дрво и дрвни производи произведени и стављени на тржиште у складу са прописима у држави сече дрвета.

Члан 9.

 Дрво, односно дрвни производи стављају се на тржиште по претходно спроведеној процени ризика од стављања на тржиште незаконито посеченог дрвета и производа добијених од таквог дрвета.

Процену ризика из става 1. овог члана испоручилац врши на основу података из члана 8. овог правилника и података о:

1) усаглашености са прописима државе сече дрвета, односно сертификацијом или другим верификованим системом провере;

2) распрострањености незаконите сече одређених врста дрвећа;

 3) распрострањености незаконите сече или незаконитог поступања у држави сече, односно подручју унутар државе где је извршена сеча, укључујући и распрострањеност оружаних сукоба;

4) санкцијама Савета безбедности Уједињених нација или Савета Европске уније држави сече дрвета на увоз или извоз дрвета;

5) сложености ланца снабдевања дрветом или дрвним производима (број учесника, број држава, подручја и врста дрвета).

Члан 10.

 Када је поступком процене ризика на основу података из чл. 8. и 9. овог правилника утврђено постојање ризика, предузимају се одговарајуће мере за ублажавање ризика од стављања на тржиште незаконито посеченог дрвета и производа добијених од таквог дрвета, осим ако је ризик незнатан.

Мере за ублажавање ризика из става 1. овог члана, поред података из члана 8. овог правилника, укључују и прибављање додатних података, односно докумената и њихову верификацију, које се односе на контролу на терену, консултовање надлежних тела и стручних служби у држави сече дрвета, куповину сертификованог дрвета и производа добијених од сертификованог дрвета, претрагу портала са информацијама о ризицима од куповине незаконитог дрвета, промену одређеног испоручиоца у ланцу снабдевања и др.

Испоручилац чува податке из чл. 8. и 9. овог правилника пет година и ставља их на увид надлежном органу.

Члан 11.

Испоручилац ажурира систем дужне пажње једном у 12 месеци за дрво и дрвне производе које набавља од истог испоручиоца и које ставља први пут на тржиште, а по потреби и чешће, ако се промени врста дрвета, држава, односно територија унутар државе или дозвола за сечу дрвета које набавља од тог испоручиоца.

На основу прикупљених података и документације у складу са овим правилником произвођач, односно увозник, уколико произвођач није регистрован у Републици Србији, саставља и потписује изјаву o примењеном систему дужне пажње за сваку испоруку дрвета, односно дрвних производа и ставља је на увид надлежном органу.

 Изјава из става 2. овог члана дата је у Прилогу 2 - Изјава о примењеном систему дужне пажње, који је одштампан уз овај правилник и чини његов саставни део.

Члан 12.

Верификовани системи провере узимају се у обзир у поступку процене и ублажавања ризика, ако:

1) је њима успостављен систем мера у складу са прописима државе сече дрвета, који је јавно доступан;

2) се њима врше редовне провере, укључујући и теренске контроле, у редовним интервалима до 12 месеци, у циљу потврде усклађености са важећим прописима;

3) укључују праћење дрвета посеченог у складу са прописима државе сече дрвета и дрвних производа добијених од тог дрвета, у ланцу снабдевања пре стављања на тржиште;

4) су њима предвиђене провере којима се обезбеђује да дрво или производи од дрвета непознатог порекла, односно дрво или производи од дрвета који нису посечени у складу са законодавством државе сече дрвета не уђу у ланац снабдевања.

Члан 13.

Дистрибутер обезбеђује следљивост у свим деловима ланца снабдевања дрветом, односно дрвним производима.

Следљивост се обезбеђује на основу доступности података о:

1) испоручиоцима од којих је купљено дрво, односно дрвни производи;

2) дистрибутерима којима је продато дрво, односно дрвни производи.

 Дистрибутер податке из става 2. овог члана чува пет година и ставља их на увид надлежном органу.

Члан 14.

Овај правилник ступа на снагу осмог дана од дана објављивања у „Службеном гласнику Републике Србијеˮ.

|  |  |
| --- | --- |
| Број: 002182800 2025 14840 007 001 012 001У Београду, 10. јуна 2025. године |  МИНИСТАР проф. др Драган Гламочић |

Прилог 1

ЛИСТА ДРВЕТА И ДРВНИХ ПРОИЗВОДА

Одредбе овог правилника односе се на дрво и дрвне производе, према тарифним бројевима Царинских тарифа, и то:

4401 Огревно дрво у облицама, у цепаницама, у гранама, у сноповима или у сличним облицима; Иверје и сличне честице, Дрвена пиљевина, отпаци и остаци од дрвета, неагломерисани или агломерисани у облице, брикете, пелете и сличне облике; 4403 Необрађено дрво с кором или без коре или бељике, или грубо обрађено (учетворено); 4406 Железнички или трамвајски прагови од дрвета; 4407 Дрво, тестерисано или дељано по дужини,  сечено у слојевима или љуштено, рендисано или нерендисано, брушено или небрушено, било да јесте или није чеоно спојено, дебљине преко 6 mm; 4408 Листови за фурнирање (укључујући и оне добијене сечењем на слојеве ламинираног дрвета), за шперплоче или за слично  ламинирано дрво и остало дрво, тестерисано по дужини, сечено у слојеве или љуштено, рендисано или нерендисано, брушено или небрушено, спојено, укључујући чеоно спојено или неспојено, дебљине не преко 6 mm; 4409 Дрво (укључујући ламеле и фризе за паркет, несастављене) профилисано (перо и жљеб, жљебљено, флацовано или слично обађено) по дужини било које ивице, крајева или лица, рендисано или нерендисано, брушено или небрушено, неспојено или чеоно спојено; 4410 Плоче иверице, плоче зване „oriented strand boardˮ (ОSB) и сличне плоче (нпр: „waferboardˮ) од дрвета или других дрвенастих (лигнинских)  материјала, неагломерисаних или агломерисаних смолама или другим органским везивним средствима; 4411 Плоче влакнатице од дрвета или осталих дрвенастих материјала агломерисане или неагломерисане смолама или другим органиским везивним средствима; 4412 Шпер плоче, фурниране плоче и слични слојевити производи од дрвета; 4413 00 00 00 Згуснуто (сабијено) дрво у облику блокова, плоча, трака или профила; 4414 Дрвени рамови за слике, фотографије, огледала и сличне производе; 4415 Сандуци, кутије, гајбе, добоши и слична амбалажа за паковање, од дрвета; Добоши (калемови) за каблове, од дрвета; Палете, сандучасте палете и друге утоварне табле, од дрвета; Потпоре за палете, од дрвета; 4416 00 00 00 Бурад, бачве, каце, чаброви и други бачварски производи и њихови делови, од дрвета, укључујући и дуге; 4418 Грађевинска столарија и остали производи за грађевинарство од дрвета, укључујући плоче са ћелијастом структуром, састављене подне  плоче, резана и цепана шиндра; Хартијина пулпа и хартија из глава 47. и 48. номенклатуре Царинске тарифе, осим производа на бази бамбуса и прерађених производа (отпаци и остаци); 9403 30 Дрвени канцеларијски намештај; 9403 40 Дрвени кухињски намештај; 9403 50 00 00 Дрвени намештај за спаваће собе; 9403 60 Остали дрвени намештај; 9403 91 00 00 Делови: Од дрвета; 9406 10 00 00 Монтажне зграде: Од дрвета

Прилог 2

ИЗЈАВА О ПРИМЕЊЕНОМ СИСТЕМУ ДУЖНЕ ПАЖЊЕ

Назив испоручиоца\*: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Матични број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Адреса седишта: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Назив производа: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Тарифни број производа: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Врста дрвета: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Држава и територија сече: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број дозволе за сечу или другог доказа о законитом пореклу: \_\_\_\_\_\_\_\_\_\_\_\_\_\_\_\_

Назив испоручиоца од кога је набављено дрво, односно дрвни производ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Изјава:

Изјављујем под пуном материјалном и кривичном одговорношћу да је производ наведен у овој изјави усаглашен са прописима о законитој сечи дрвета и да је систем дужне пажње примењен у складу са прописом којим се уређују технички и други захтеви за стављање дрвета и дрвних производа на тржиште Републике Србије .

Датум: \_\_\_\_\_\_\_\_\_\_\_\_\_\_\_\_\_\_\_\_

Потпис одговорног лица: \_\_\_\_\_\_\_\_\_\_\_\_\_\_\_\_\_\_\_\_

Печат (ако је примењиво)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\**саставља произвођач, односно увозник уколико произвођач није регистрован у Републици Србији*